b'\n_START_ARTICLE_\nBiserica de lemn din Calafinde\xc8\x99ti\n_START_PARAGRAPH_\nBiserica de lemn \xe2\x80\x9eNa\xc8\x99terea Maicii Domnului\xe2\x80\x9d din Calafinde\xc8\x99ti a fost un l\xc4\x83ca\xc8\x99 de cult ortodox construit \xc3\xaen anul 1775 \xc3\xaen satul Calafinde\xc8\x99ti din comuna omonim\xc4\x83 aflat\xc4\x83 \xc3\xaen jude\xc8\x9bul Suceava. Edificiul religios se afla localizat \xc3\xaen centrul satului \xc8\x99i avea hramul Na\xc8\x99terea Maicii Domnului, s\xc4\x83rb\xc4\x83torit la data de 8 septembrie._NEWLINE_Biserica de lemn din Calafinde\xc8\x99ti a fost str\xc4\x83mutat\xc4\x83 la mijlocul secolului al XX-lea \xc3\xaentr-o localitate din jude\xc8\x9bul Neam\xc8\x9b.\n_START_SECTION_\nIstoricul localit\xc4\x83\xc8\x9bii\n_START_PARAGRAPH_\nPrima atestare documentar\xc4\x83 a satului Calafinde\xc8\x99ti dateaz\xc4\x83 din 15 iunie 1431, acesta fiind pe atunci sat r\xc4\x83ze\xc8\x99esc. \xc3\x8en secolul al XVII-lea, mo\xc8\x99ia satului Calafinde\xc8\x99ti era proprietatea familiei boierului Ciogolea P\xc4\x83tra\xc8\x99co. Ulterior, aceasta ajunge proprietate a familiilor boiere\xc8\x99ti Palade, Sturza \xc8\x99i Neculce. \xc3\x8en secolul al XIX-lea o mare parte a terenurilor agricole ajung \xc3\xaen posesia armenilor Kapri (Michael, Albina \xc8\x99i Emanuel Kapri)._NEWLINE_Prima men\xc8\x9biune scris\xc4\x83 cu privire la existen\xc8\x9ba unei biserici \xc3\xaen Calafinde\xc8\x99ti este documentul lui \xc8\x98tefan cel Mare din 15 martie 1490 prin care Domnul Moldovei \xc3\xaent\xc4\x83rea Episcopiei R\xc4\x83d\xc4\x83u\xc8\x9bi nu mai pu\xc8\x9bin de 50 biserici cu pop\xc4\x83 cu toate d\xc4\x83rile, biserici care au fost date acestei episcopii \xc3\xaenc\xc4\x83 de bunicul s\xc4\x83u, Alexandru cel Bun (1400-1432), printre care \xc8\x99i \xe2\x80\x9ea 29-a biseric\xc4\x83, la Calafende\xc8\x99ti, cu pop\xc4\x83\xe2\x80\x9d._NEWLINE_Recens\xc4\x83m\xc3\xa2ntul lui Rumean\xc8\x9bev (1772-1773) \xc8\x99i apoi recens\xc4\x83m\xc3\xa2ntul guvernatorului militar Spleny (1775) au \xc3\xaenregistrat prezen\xc8\x9ba a trei popi \xc3\xaen satul Calafinde\xc8\x99ti din Ocolul Vicovilor. Dintr-un document de danie din 22 iunie 1778 afl\xc4\x83m c\xc4\x83 unul dintre cei trei preo\xc8\x9bi, Vasile, \xc8\x99i jup\xc3\xa2neasa lui, Sanda, au d\xc4\x83ruit M\xc4\x83n\xc4\x83stirii Moldovi\xc8\x9ba f\xc3\xa2na\xc8\x9burile Miculile \xc8\x99i Solotrucu din Vama, zestrea Sandei, fata lui Ion Hasn\xc4\x83\xc8\x99 din C\xc3\xa2mpulung Moldovenesc.\n_START_SECTION_\nIstoricul bisericii\n_START_PARAGRAPH_\nBiserica de lemn din Calafinde\xc8\x99ti a fost ridicat\xc4\x83 cu ajutorul \xe2\x80\x9epoporenilor\xe2\x80\x9d \xc3\xaen 1775 \xc8\x99i avea hramul \xe2\x80\x9eNa\xc8\x99terea Maicii Domnului\xe2\x80\x9d (8 septembrie).  Biserica avea dimensiunile de 20 metri lungime \xc8\x99i 8 metri l\xc4\x83\xc8\x9bime, fiind construit\xc4\x83 din lemn de stejar \xc8\x99i brad \xc8\x99i acoperit\xc4\x83 cu \xc8\x99indril\xc4\x83._NEWLINE_L\xc4\x83ca\xc8\x99ul de cult a suferit diferite reparatii \xc3\xaen decursul timpului (\xc3\xaen anii 1832 \xc8\x99i 1890-1892). \xc3\x8en 1911 a fost construit\xc4\x83 o cas\xc4\x83 parohial\xc4\x83 din c\xc4\x83r\xc4\x83mid\xc4\x83, acoperit\xc4\x83 cu \xc8\x9bigl\xc4\x83, compus\xc4\x83 din 6 camere._NEWLINE_\xc3\x8entre anii 1935-1950, \xc3\xaen apropierea l\xc4\x83ca\xc8\x99ului de cult din lemn, a fost construit\xc4\x83 o biseric\xc4\x83 de piatr\xc4\x83 cu dimensiunile de 30x16 m. \xc3\x8en 1946 a fost \xc3\xaen\xc4\x83l\xc8\x9bat\xc4\x83 o clopotni\xc8\x9b\xc4\x83 din piatr\xc4\x83 cu dimensiunea de 5x5 m. Aici se afl\xc4\x83 4 clopote dat\xc3\xa2nd din 1797, 1799, 1893 (nefolosit) \xc8\x99i unul nedatat (probabil la fel de vechi ca primele dou\xc4\x83). _NEWLINE_Dup\xc4\x83 finalizarea construc\xc8\x9biei bisericii noi, biserica veche din lemn a fost donat\xc4\x83 unui sat din jude\xc8\x9bul Neam\xc8\x9b, \xc3\xaen locul ei r\xc4\x83m\xc3\xa2n\xc3\xa2nd doar masa altarului cioplit\xc4\x83 de ieromonahul Daniel.\n_START_SECTION_\nPreo\xc8\x9bi slujitori\n_START_PARAGRAPH_\n\xc3\x8entre preo\xc8\x9bii parohi care au slujit la aceast\xc4\x83 biseric\xc4\x83 sunt de men\xc8\x9bionat Dimitrie Diaconivici, Grigorie Czerniawski, Mihai Bendevschi, Vasile Turtureanu \xc8\x99i Vasile Onica._NEWLINE_\xc3\x8en anul 1843, preotul administrator Dimitrie Diaconivici p\xc4\x83storea o comunitate de 648 credincio\xc8\x99i, patron al bisericii fiind \xe2\x80\x9evon Wolanski\xe2\x80\x9d. \xc3\x8en 1876, Parohia Calafinde\xc8\x99ti avea sub obl\xc4\x83duire 1.009 enoria\xc8\x99i, p\xc4\x83stori\xc8\x9bi de parohul Grigorie Czerniawski; biserica era patronat\xc4\x83 de baronul Michael von Kapri. _NEWLINE_Mihai Bendevschi a p\xc4\x83storit aici \xc3\xaenainte de a fi transferat la Crasna-Ilschi. I-a succedat dup\xc4\x83 o perioad\xc4\x83 de vacan\xc8\x9b\xc4\x83 preotul patriot Vasile Turtureanu (1852-1937), care a p\xc4\x83storit aici ca preot administrator (1896-1898) \xc8\x99i apoi ca preot-paroh (1898-1936). Acesta a primit titlul de exarh (1920), fiind decorat cu Ordinul Coroana Rom\xc3\xa2niei \xc3\xaen rang de cavaler. \xc3\x8en anul 1930 a devenit protopop al Protopresviteriatului Siret. \xc3\x8en mai 1936, la v\xc3\xa2rsta de 84 ani, a fost \xc3\xaenlocuit ca preot de c\xc4\x83tre Dionisie Preda. A continuat s\xc4\x83 locuiasc\xc4\x83 p\xc3\xa2n\xc4\x83 la moarte \xc3\xaen Conacul Bucevski din Calafinde\xc8\x99ti. Decedat la 4 februarie 1937, preotul Vasile Turtureanu a fost \xc3\xaenmorm\xc3\xa2ntat l\xc3\xa2ng\xc4\x83 biserica din lemn din cimitirul satului.'